Dokter vas wat teen 229 km/h jaag | Netwerk24
Dokter vas wat teen 229 km/h jaag
Deur Sesona Ngqakamba, News24 29 September 2019 19:03
'n Mediese dokter is een van 14 spoedvrate wat oor die naweek vir roekelose bestuur in hegtenis geneem is.
Die dokter is Saterdag vasgetrek nadat hy teen 'n snelheid van 229 km/h gejaag het.
Die Ekurhuleni-metro se eenheid vir hoë spoedhet spoedvrate op die N3 naby Greylaan, die R21 naby Emperors Palace en op die N12 afgetrek.
Kobeli Mokheseng, 'n EMPD-woordvoerder, sê die 32-jarige dokter was nie aan diens toe hy rondom 05:40 Saterdag afgetrek is nie.
Daar was twee passasiers saam met hom in die wit BMW. Sy verskoning was dat hy op pad huis toe was.
Drie motoriste is Vrydag in die Alberton-gebied in hegtenis geneem ná hoë spoedlesings van tussen 143 en 161 km/h in die 120 km/h-sone van die N3-suid, sê Mokheseng.
Twee taxibestuurders in hul dertigs is vasgetrek vir lesings van onderskeidelik 143 km/h en 144 km/h op 'n pad met 'n spoedbeperking van 100 km/h. Hulle het volgehou hulle jaag, want dis spitstyd.
Sondagoggend is nog ses motoriste op die N12 in hegtenis geneem nadat hulle teen 'n spoed van tussen 161 en 181 km/h gery het.
Mokheseng sê laasgenoemde bestuurder het ook gesê hy is op pad huis toe, terwyl die ander se verskonings "kerk", "werk" of "lughawe" was.
Die motoriste word almal aangekla van roekelose en nalatige bestuur en sal binnekort in die landdroshowe in Palmridge en Boksburg verskyn.